标题：广平府
简介
  明洪武元年（1368年），将广平路改为广平府，治永年（今广府城），这是永年改称广平府之始。洪武九年（1376年）属北平布政史司，永乐元年（1403年）直隶京师北京。清代承前制，为直隶广平府，治所未变。初属顺广道，后改大名道，又改为顺广道。民国元年（1912年）9月。废县留府，民国二年（1913年）废府留县，属直隶大名道。
《禹贡》冀州地春秋时属晋，为东阳地晋人自山以东，谓之东阳。自山以南，谓之南阳。后世山东西之称，盖于此。战国属赵。秦为邯郸郡地。汉初置广平郡。武帝征和二年，改平干国。宣帝五凤二年，复为广平国，治广平。后汉省入巨鹿郡。魏复置广平郡。《三国志》：汉建安十七年，割广平属魏郡。十八年，分魏郡为东、西部。魏黄初二年，以魏郡西部为广平郡，仍治广平。晋及后魏因之徙治曲梁。后周宣政元年，置洺州。隋大业初，改为武安郡。唐复为洺州《唐书》：武德元年，改武安郡为洺州。二年，为窦建德所据。四年，平，立山东道大行台于此。五年，刘黑闼都之。六年，黑闼平，置洺州大总管府，寻复为洺州。天宝初，曰广平郡。乾元初，复故。宋仍曰洺州亦曰广平郡。金人因之。元初亦为洺州初置邢洺路，兼领邢、磁、威三州。寻又为洺磁路，兼领磁、威二州。至元中，升为广平路。明洪武元年（1368）改广平路为广平府，隶属直隶京师，治永年县（今河北省永年县），明末领九县，永年，鸡泽，曲周，肥乡，广平，成安，威县，邯郸，清河。清末辖永年（今河北省永年县）、曲周县（今河北省曲周县）、肥乡（今河北省肥乡县）、鸡泽（今河北省鸡泽县）、广平（今河北省广平县）、邯郸（今河北省邯郸市）、成安（今河北省成安县）、威县（今河北省威县）、清河（今河北省清河县）共9县；磁州（今河北省磁县）1散州。民国二年（1913）废广平府。
史料记载府西出漳、邺，则关天下之形胜。东扼清、卫临清州，运道之咽喉也，则绝天下之转输。晋以东阳之甲，雄于山东杜预曰：晋自山以东，魏郡、广平之地，皆曰东阳。襄二十二年，齐侯伐晋还，赵胜帅东阳之师追之。又昭二十二年，晋荀吴略东阳，还袭鼓，灭之。《战国策》：赵，万乘之强国也。前漳、滏，右常山，左河间，北有代苏秦亦曰：赵西有常山，南有河、漳。又苏代曰：韩之上党去邯郸百里。盖太行在郡肘腋间，形胜所凭也。太史公曰：邯郸，漳、河之间一都会也。北通燕、涿，东有郑、卫。汉初，代相国陈反，高祖自将击之。至邯郸，喜曰：陈不南据邯郸，而阻漳水[1]，吾知其无能为也。《区宇志》隋崔赜等撰：邯郸包络漳、滏，倚阻太行，赵人都此。秦、魏战其西南，燕、齐战其东北。而赵之力，常足以却秦胜魏，胁齐弱燕。苏秦谓山东之国，莫强于赵者，岂非拥据河山，控带雄胜，邯郸之地，实为河北之心膂，而河南之肩脊哉？后汉初，王郎假窃于邯郸，遂收燕赵。光武既入邯郸，耿进曰：王郎虽破，天下兵革乃始耳。于是遣将集兵，以次征伐，光复大业，肇于邯郸也。魏晋以降，河北多事，往来角逐，邯郸实为孔道。隋季群雄割据，窦建德纵横河朔，西入洺州，兼有相魏，渐且规并河南。建德既蹶，刘黑闼复奋，再扰河北，两据洺州，自关以东，皆为震动。唐之中叶，昭义一镇，所以能限隔河北者，藉邢、洺、磁三州掣其襟要。而洺州，又邢、磁之中枢也。及会昌中，刘缜拒命于潞州，官军四面进讨，邢、洺、磁三州先下。李德裕曰：昭义根本，尽在山东，三州降，上党不日有变矣。朱温攘夺洺、邢，西逼上党，而河东兵势为之衰钝。宋初，以刘崇在太原，使郭进守洺州，以控西山，汉人畏其锋。然则洺—州之于两河谓河北、河东，互为形援矣。使塞清河之口，涉黎阳之津，所就又乌可量哉！
历史动态
隋初避讳改名初隋永年县附郭:春秋时晋之曲梁地。汉为曲梁县，属广平国。宣帝封平干顷王子敬为侯邑。后汉属魏郡。晋属广平郡。后魏为广平郡治。北齐省入广平县。隋开皇初，改置广平县于此。仁寿初，避太子广讳，改曰永年，仍为洺州治。辖县历史记载【曲梁城】在县东北。春秋时，为赤狄之地。宣十五年，晋荀林父败赤狄于曲梁，遂灭潞，即此。汉为曲梁县治，晋因之。永嘉末，刘聪将赵固、王桑等，自河内归平阳，桑引其众东奔青州，固遣兵追杀之于曲梁。《水经注》：洺水东径曲梁城。是也。隋移置广平县，寻曰永年。自是以后，州郡皆治此。为郡城，明初因故址修筑，周十四里有奇。　 
【广年城】杜佑曰：在永年县北。汉置广平县，盖治此。高帝封功臣薛欧为侯邑。征和二年，为平干国治，寻为广平国治。后汉国废，属巨鹿郡。建武二年，封吴汉为广平侯。是也。曹魏复置广平郡治焉。晋因之，后废。后魏太和二十年，复置广平县，仍属广平郡。高齐废曲梁、广年二县入焉。隋开皇初，徙置广平县于此城，置鸡泽县。大业初，又省鸡泽入永年。【广年城】，亦在县境。汉县，属广平国。后汉属巨鹿郡。晋仍属广平郡，后废。后魏太和二十年，复置，仍属广平郡。高齐省入广平县。又五花城，在府西北三十里。元末筑此，为戍守处。
【临洺关】城府西四十里。本汉之易阳县，属赵国。后汉因之。和帝永平七年，易阳地裂，即此。建安九年，曹操围邺，易阳令韩范以县降。魏属魏郡。晋属广平郡。后魏仍属广平郡。东魏天平初，改属魏郡。时又于?水置北中郎将。《齐书》：尔朱荣擒葛荣，分广平之易阳、襄国、赵郡之中丘三县，置易阳郡。宋白曰：魏初，省易阳入邯郸。孝文复于北中府城置易阳县。盖后魏末又改置易阳郡也。《隋志》：武安郡临洺县，旧曰易阳。齐废入襄国，置襄国郡。周改为易阳，别置襄国县。开皇六年，改易阳为邯郸。十年，改邯郸为临洺。唐武德初，置紫州，治临洺。四年，罢州，以县属磁州。五年，仍属洺州，即此城也。建中二年，魏博节度使田悦叛，攻围临洺。河东帅马燧等自壶关进击悦，大败之。兴元初，昭义帅李抱真军于临洺，与王武俊会于南宫东南，共救魏博，却朱滔，攻贝、魏之兵。会昌三年，刘稹以泽潞畔，成德帅王元逵遣兵守临洺，掠尧山，即此。宋熙宁六年，省为镇。元?二年，复故。寻又废为临洺镇。范成大《北使录》：临洺城东至洺州三十五里，以北滨洺水而名。自此过洺河三十里，至沙河县。是也。置临洺驿于此，为磁州及潞安府之通道。【建德城】，在府北二十五里，有故城二，东西相直。相传窦建德屯军处。
【聪明山】府西六十里。邯郸县紫山之别峰也。或以为即古之邯山。周回俱石，形势高峻，冈峦盘据，绵亘广远。【红山】，在府西七十里，踞紫山之北。山形延袤，回峰环涧，互相映带。下有屯，曰丰稔屯。又狗山，亦在府西七十里，以山峰如狗脊而名。唐太宗击刘黑闼时，建垒于此。
【洺河】府北三十五里。源出太行山中，经武安县东北流，绕邯郸县紫山之北，二流双导合而为一。经府西临洺镇东北流，合于沙河。历鸡泽县东南，而入顺德府平乡县境。唐武德五年，世民击刘黑闼，拔其洺水城，乃营于洺水南，分屯水北，密使人堰洺水上流。黑闼南渡洺水，压唐营而陈。世民战酣，乃决堰。洺水大至，黑闼兵溃。贞元十年，昭义将元谊畔，洺州。昭义帅王虔休将兵攻之，引洺水以灌城。既又乘冰合，渡濠急攻。元谊出击，虔休不胜而返。会日暮冰解，士卒死者大半。即此水也。
【沙河】府北五十里。自顺德府沙河县，流经鸡泽县西，又东南流至府境，合于洺河。复东北出，入平乡县境。郡境支川多附沙、洺二河以北出，涨溢不时，下流多被其患。
【滏水】县府西南五里，亦名滏阳河。自邯郸县流入界，俗谓之柳林河。又东北经府城南，又东北入曲周县界，旧有堤东去城二里。唐武德五年，世民攻刘黑闼于洺州。别将程名振载鼓六十具，于城西二里堤上击之，城中地皆震动，即滏阳河堤矣。元至元五年，州人患井泉咸苦，引滏水灌城壕，资食用，因置坝闸，以节宣之。至今已废。
【鸡泽】在府西。《春秋》襄三年，诸侯同盟于鸡泽。杜预曰：在曲梁县西南。郦道元曰：漳水东为渚泽，曲梁县之鸡泽也。《国语》所谓鸡丘矣。【贾葛潭】，在府西二十里。受邯郸西山之水，下通滏水。旧有贾葛口堤，东沿滏河，至府城东南，复迤逦而北，长三十里许。又利民闸，在府城东南五里，明建，引水灌田。又有惠民、通水、普惠诸闸，俱在府城外。
【信宫】在府西北。孔颖达曰：临洺有信宫。赵武灵王元年，梁韩来朝信宫。又十八年，大朝于信宫。即此。府治南又有长春宫。唐武德二年，窦建德取洺州，进取卫、滑诸州，还洺州，筑长春宫，而徙都之。是也。今皆堙废。
【黄龙镇】在府西南。唐光化三年，李克用将李嗣昭拔洺州。朱全忠遣其将葛从周击之，自邺县渡漳水，营于黄龙镇。全忠自将中军涉洺水，置营以逼嗣昭，嗣昭弃城走。《金人疆域图》永年县有黄龙镇。
【黑闼垒】府西南十里。唐初刘黑闼据洺州，筑垒以拒唐师处也。或谓太宗征黑闼时所筑。误。又《寰宇记》云：府南十里，有【廉颇台】。《十六国春秋》：冉闵遇慕容恪于廉颇台，十战皆败。即此台也。今见无极县之廉台。临洺镇，在城西五十里。嘉靖中，修筑镇城，最为坚峻，有巡司。又递运所亦在焉。
曲周县府东北四十五里。东至山东临清州百四十里，北至顺德府平乡县五十里。汉县，属广平国。高祖封郦商为曲周侯，邑于此。后汉属巨鹿郡。晋省。隋开皇六年，复置曲周县，属洺州。大业初，废。唐武德四年，复置，仍属洺州。宋因之。熙宁三年，省入鸡泽县。元?二年，复置。明年，复降为曲周镇。四年，又为县。
【曲周故城】杜佑曰：在县西南。汉县治此。今城，唐所置也。又县东有曲安故城，后魏景明中，分平恩置曲安县，属广平郡。高齐废。《寰宇记》：后魏改曲周为曲安。平恩故城，在县东南，今见山东丘县。
【漳水】县西南三十里。自临漳县流入府境，经成安、广平、肥乡三县而至县界，东北流达平乡县境，合于?河。《志》云：今县东十五里，有漳河枯渎。漳水旧自肥乡北口，接县西南赵林村，至县东北，而入威县。其后漳水自魏县东出，经流变徙，遂为枯渎。明万历初，漳水遂合滏河而北出，不复经故道矣。又旧有漳河堤，在县东二十里。漯河枯渎，在县东。《志》云：自永年县界泊头堡接县境西朱堡，长十五里，又东接于漳河枯渎。遇雨潦，滏水泛溢，辄由此分流北注。今堙塞殆尽。又有大河枯渎，在县东五十里。宋元丰中，大河经流于此。河南徙后，遗迹仅存。
滏阳河县东一里。自永年县东北，流经县南，又东北入平乡县境，下流合于溧河。旧时雨潦，辄有暴溢之虞。春冬之交，则以?涸为患。万历初，漳水决溢于大名府魏县界，奔流北出，至县南八里苏河寨，挟滏河而经县东，势盛流驶，非复故渎也。旧有护城堤在滏阳河上，自县西南十二里滏阳集，至县东北十五里马疃村，长几三十里。
【董塘陂】县西北十五里。魏晋时，导漳水入陂，为灌溉之利，今涸。《晋纪》：太元十一年，刘牢之救苻丕于邺，慕容垂逆战，而败退屯新城，复自新城北遁，牢之追及垂于董塘渊，为垂所败。即此处也。新城，见肥乡县。
【康台泽】在县东。《地形志》平恩县有康台泽，苻秦时为闲牧之所。晋太元九年，后燕慕容农起兵，遣其党兰汗等取康台牧马数千匹。即此。
【阿难渠】县西三十里。后魏时，广平郡守李阿难凿渠，导漳水以溉田，因名。《水经注》馆陶县有阿难河。今县境东南与山东馆陶县接界，渠盖经两邑间矣。
【巨桥】在县西。杜佑曰：纣巨桥仓，在曲周县。《水经注》：横漳北经巨桥邸阁西，旧有大桥横水，故曰巨桥。昔武王伐纣，发之赈殷饥民。服虔曰：巨桥，巨鹿水之大桥也。当在巨鹿县。刘伯庄曰：桥以高广名也。
【香城固堡】县东北六十里，接威县界。又东北四十里大寨堡，接清河县界。《里道记》：县东北至威县七十里，自威县至清河县亦七十里，县境最为广远。又大目寨堡，在县东七十里，接山东临清州界。侯村堡，在县东南四十五里，接山东丘县界。又安儿寨堡，在县南二十五里，又西南三十五里，即肥乡县也。
肥乡县府南四十里，南至大名府魏县四十里。本汉邯沟县地，属魏郡。后汉废入广平县，魏析置肥乡县，属广平郡。晋因之。后魏仍属广平郡。东魏天平初，省入临漳县。隋开皇十年，复置，属?洺州。唐武德初，属磁州。六年，改属洺州。
【肥乡旧城】县南二十里。战国时赵之肥邑。《竹书》：梁惠成王八年，伐邯郸，取肥。即此。曹魏因置肥乡县。唐武德五年，刘黑闼据洺州，世民击之，取相州，进据肥乡，列营洺?水上，以逼之。又会昌三年，讨泽潞叛帅刘稹。魏博帅何弘敬栅肥乡，侵平恩。
【邯沟城】县西北十里。汉县，属魏郡。颜师古曰：以邯水之沟而名。宣帝封赵顷王子偃为侯邑。今俗谓之桓公城。又有邯会城，在县西南二十里，亦汉魏郡属县也。武帝封赵敬肃王子仁为侯邑。张晏曰：漳水别自城西南，与邯山之水会。今城旁犹有沟渠在焉。二县俱后汉时废。葛孽城，在县西。《战国策》：魏王抱葛、孽、阴、成，为赵养邑。鲍彪曰：葛、孽、阴、成，四邑名。《寰宇记》：葛孽城，赵武灵王夫人所筑，一名夫人城。俗谓之葛鹅城，似未可据。
【列人城】县北三十里列人堤上。战国时赵邑也。《竹书纪年》：梁惠成王八年，伐邯郸，取列人。汉置县，属广平国。更始初，光武徇河北，至邯郸。故赵王元子林说光武曰：赤眉今在河东，河水从列人北流，如决河灌之，可令为鱼。王氏曰：时赤眉屯于濮阳，在列人河东也。建武中，县改属巨鹿郡。晋属广平郡。太元九年，慕容垂谋叛秦，其子农自邺奔列人，与其党起兵应垂。众请治列人城，农曰：今起义师，惟敌是求，当以山河为城池，何列人之足治？既而秦将石越来攻，为农所败。后魏亦为列人县，仍属广平郡。东魏天平初，改属魏郡。高齐省。隋大业末，窦建德据广平，置列人营于此。唐武德五年，刘黑闼以?水城为唐所取，自沙河引兵还攻之，行至列人，为唐所败。即此城也。
【新兴城】在县东南。晋太元九年，慕容垂攻苻丕于邺，分置老弱于肥乡，筑新兴城，以置辎重。既而邺久围不下，垂解围趣新城。即新兴城也。二十一年，拓跋?攻后燕邺城，为慕容德所败，退屯新城，亦此城矣。今俗呼为白塔营。○清漳城，在县东南七十里，汉列人县地。隋开皇十年，置清漳县，属?州。唐初因之。会昌初，省入肥乡县。
【浮丘山】县南四里。土阜隆起，高于平地，仅数尺许，或以为古堤遗址。又县西十五里有天台山，土山无石，其顶平衍。
漳河县西北十里。旧自广平县流入境，又东北入曲周县界。今多浅涸。县东南五里，有石家河，本漳水支流也。经县东复北流，入于漳河。
白渠在县西北。旧自武安、临漳、成安等县流入境，入于漳河。今湮。《汉志》注：魏郡武安县有敛口山，白渠所出，东至列人入漳。
列人堤县东北二十里。亦曰列人埤。漳水淤浊，积久而成高岸。或曰汉时大河堤也。又神腴堤，在县北，堤东西约五里。唐邑宰韦景骏筑以备漳水之患。
鸡泽县府北七十里。西北至顺德府沙河县三十里。汉广年县地，属广平郡。后汉属巨鹿郡。晋仍属广平郡。永嘉以后，县废。后魏太和二十年，复置。高齐废广年入永年县。隋初复置。六年，避讳改曰鸡泽县，属洺州。大业初，又并入永年。唐武德四年，复置，仍属?州。宋因之。元初省入永年县，寻复置，属广平路。
【鸡泽旧城】在县南。隋开皇中于广年故城置鸡泽县，寻废。唐复置，南去故城十余里，后又移今治。盖县屡迁，而名不改。○普乐城，在县东南十里。《寰宇记》：唐初置县，旋陷于窦建德。或曰即建德创置。武德四年，建德所署普乐令程名振来降。是也。建德平，县仍省入鸡泽。
洺河县东南二十里。自永年县东北流经县境，而入平乡县。《寰宇记》：漳、?二水，俱在县东南。今县东二十里有漳河堤，亦曰漳?南堤。盖昔时漳水在县界，合?河而东北注也。
沙河县西南二十里。自沙河县东南流经县境，达永年县界，合于?河。复自县境东北出，而入平乡县界。《志》云：县西南有沙河堤，阔一丈，长二十里，《图经》所云漳河东环，沙、?西绕者也。《郡国志》县有沙河南堤，唐永徽五年筑。
广平县府东南七十里，又东南至大名府六十里。本大名府魏县地。金大定七年，置广平县，属?州。元因之。
辘轳山县南二里。县治西北，又有鏊子山，皆以形似名也。县东三十里，又有紫荆山。《志》云：县地平衍，无陵峦泉石之胜。辘轳诸山，仅同冈阜，盖亦西山之余脉也。
漳河在县西北。自成安县流入县界，又东北达于肥乡县。○拳壮河，在县东十里，本漳河之支流。亦自成安县流入境，至肥乡县，复入于漳。今漳水浅涸，此河遂为枯槽矣。
成安县府南六十里。东南至大名府魏县四十里，西南至河南临漳县八十里。汉为斥丘县地，属魏郡。晋因之。后魏仍属魏郡。天平初，并入临漳县。高齐复置，改曰成安。隋因之，属相州。唐初属磁州。贞观初，改属相州。天?二年，避朱全忠父讳，改名斥丘。三年，更属魏州。后唐复曰成安。宋属大名府。金、元属?州。元至元二年，并入滏阳。后复置，改属磁州。明初，改属广平府。
斥丘城县东南三十里。春秋时晋之乾侯邑。昭二十八年，公如晋，次于乾侯。即此。汉为斥丘县。阚る曰：地多斥卤，故曰斥丘。应劭曰：有斥丘在其西南也。高帝六年，封功臣唐厉为侯邑。后汉仍为斥丘县。初平二年，袁绍屯于斥丘，即此。魏晋以后，皆为斥丘县治。高齐改置成安县，移于今治。隋、唐皆因之。五代梁龙德二年，戴思远袭晋魏州。魏州有备，乃西涉洹水，拔成安，大掠而还。即今县也。
洹水城县西南三十里。本临漳内黄县地。后周建德六年，分置洹水县，属相州。隋因之。唐仍为洹水县。乾元初，史思明自范阳救安庆绪，由洹水趣相州。建中二年，魏博叛帅田悦攻临?军，败，复合散卒，军于洹水。马燧自临?帅诸军进屯邺，与悦相持。乾宁二年，李克用击魏帅罗弘信，攻洹水，败魏兵。进攻魏州，朱全忠遣其将葛从周救魏博，营于洹水。克用与战，不胜，乃还河东。既而克用复攻魏全忠，仍遣从周救之，屯于洹水。全忠自以大军继之，克用引却。五代梁乾化初，全忠以晋军出井陉，将攻邢、魏，引兵自相州至洹水，进屯魏县。五年，魏博附晋，晋军屯临清。梁将刘?自南乐屯洹水。洹水在相、魏、?三州之交，尝为兵冲也。《里道记》：洹水西去临漳县五十里，东去大名府魏县五十里。唐魏博与昭义相抗，每置重兵于此，谓之洹水镇。宋仍为洹水县，属大名府。熙宁六年，省为镇入成安县。
漳河县南十里。自临漳县东北流入县界，又东入广平县境。此清、浊二漳，自临漳县合流之后，横亘于冀州之境，合滹沱以达海者，所谓漳河之经流也。今多自临漳而东达魏县界，又东合于卫河。国家漕渠，往往资漳水之助，经流不绝如线。间有决溢、浅淤随之矣。
洹水县西南七十里。自河南临漳县流入县界，又东南入内黄县境。唐建中三年，河东帅马燧讨田悦，与悦夹洹水而军。悦守洹水城，坚壁不出。燧因为三桥，逾洹水，日往挑战，悦不应。乃潜师循洹水，直趣魏州，留百骑抱薪持火匿桥旁。悦闻之，遂引军逾桥掩燧后，燧结阵待之。悦战败，还趣三桥，桥已为伏骑所焚。悦军乱，赴水溺死者，不可胜纪。
仓口县西南五十里，与河南临漳县接境。马燧与田悦相持，燧军于漳滨，悦遣其将王光进筑月城，以守长桥，诸军不得度。燧塞漳水，下流水浅，诸军涉度。遂进屯仓口，与悦夹洹水而军。仓口盖在洹水北。长桥，今见临漳县。
兔台在县西。《史记》：赵敬侯四年，魏败我兔台。《郡邑志》成安县有兔台，是也。
威县府东北百三十五里。东南至山东临清州百里，西至顺德府平乡县六十里，南至大名府百二十里。汉广平国斥章县地。后汉属巨鹿郡。晋属广平郡，后魏因之。东魏天平初，改属魏郡。后齐省入平恩县。隋开皇六年，置?水县，属?州。唐因之。会昌五年，省入曲周县。宋初亦置?水县，寻废。金复置，仍属?州。元自井陉县移威州治此，以县属焉。至正间，废?水县，以威州属广平路。清初，改为威县。
斥章城在县西南。汉县治此。应劭曰：漳水所经，北入河。其地斥卤，故曰斥章。魏晋时县皆治此。后魏太平真君三年，县并入列人县。太和二十年，复置。高齐废。隋开皇中，改置?水县于今治。
水城在县治北，隋所置也。唐武德五年，世民击刘黑闼，其?水城来降，黑闼还攻之。?水城四旁皆有水，广五十余步。黑闼于城东北筑二甬道以攻城，为所陷。既而唐兵复拔之。自唐以后，县皆治此。元始为威州治。《名胜志》云：今县东南二十里，有威州故城。似误。
漳水旧在县南。自曲周县流入界，又东北经顺德府广宗县，东入冀州南宫县境。杜佑曰?水县南有衡漳渎，是也。今漳流决徙不一，故渎遂涸。○?水，旧在县西，自鸡泽平乡县界流经县境，合于漳河，故隋以?水名县。今与漳河俱徙流入平乡县境，旧迹遂湮。
定陵墅在县西北。陵周三百二十步，高六丈余，上有汉广宗王庙。晋建兴初，幽州都督王浚，使其将田徽为兖州刺史保定陵时，石勒据襄国，遣孔苌击杀之。即此定陵也。
邯郸县府西南五十五里。西南至河南磁州七十里，南至临漳县亦七十里。春秋时卫地，战国时赵都也。秦置邯郸郡于此。汉为邯郸县，赵国治焉。张晏曰：邯，山名。郸，尽也。后汉亦为赵国治。曹魏属广平国。晋及后魏属广平郡。东魏天平初，废入临漳县。隋开皇十六年，复置县，属?州。唐初，属磁州。贞观初，还属?州。永泰初，复属磁州。宋因之。明初，复改属广平府。
邯郸城县西南二十里。春秋时卫邑，后属晋。《左传》定十三年，赵鞅杀邯郸午，午子赵稷以邯郸叛。上军司马籍秦围之，齐侯、卫侯伐晋救之。哀四年，赵鞅围邯郸，邯郸降。《汲冢周书》：敬王三十年，赵鞅围邯郸，竟有邯郸。《战国策》张仪曰：使齐兴师度清河，军于邯郸之东。《竹书》：周安王十六年，赵敬侯始都邯郸。《史记》：赵成侯二十一年，魏围我邯郸。二十二年，魏惠王拔我邯郸。二十四年，魏归我邯郸，与盟漳水上。说者曰：是时赵未都邯郸也，至肃侯时始都之，《竹书》误改为敬侯也。又秦昭襄四十八年，五大夫陵攻赵邯郸。五十年，王?攻邯郸，不拔。始皇十八年，端和伐赵，围邯郸城。十九年，尽取赵地。秦王之邯郸，置邯郸郡。二世二年，章邯破赵军，平邯郸城郭。汉高九年，封子如意为赵王，都邯郸。自是赵尝都此。更始二年，世祖擒王郎，幸邯郸。其后，仍为赵国治。建安九年，曹操围邺，击走袁尚将沮鹄于邯郸，拔其城。东魏废县，而城如故。隋仍置邯郸县。唐建中二年，魏博叛帅田悦遣兵围邢州，使别将栅邯郸西北，以断昭义救兵。五代时，县移今治。《志》云：旧城俗呼为赵王城，雉堞犹存。《舆程记》：赵王城西南二十里至台城冈，又西二十里，即磁州也。
五氏城在县西，亦曰寒氏。春秋时，晋邯郸大夫赵午之私邑。定九年，卫侯如五氏。盖会齐侯之师，共伐邯郸午于寒氏也。十年，晋师围卫午门，于卫西门曰：请报寒氏之役。或曰五与午通，城盖以邯郸午而名。
武始城县西南五十里。战国时韩地。秦昭襄王十三年，向寿伐韩，取武始。汉因置武始县，属魏郡。武帝封赵敬肃王子昌为侯邑。后汉省。《汉志》注：武始县有拘涧水，东北至邯郸，入于白渠。涉乡城，在县西。《隋志》：开皇十六年，置涉乡县，属?州。大业初，省入邯郸。又王郎城，在县西三里。后汉初，王郎诈称成帝子子舆，率车骑数百人入邯郸僭号，此其屯聚处也。俗犹呼为王郎村。
紫山县西北三十里。昔尝有紫气，与山相连，因名。亦谓之马服山，以上有赵奢冢也。《汉志》注：县有堵山，牛首水所出。或以为即紫山云。○邯山，在县东。张晏曰：邯郸山在东城下，亦谓之邯郸阜。旧《志》：邯山在召代镇，去县东南二十里，邯水出焉。岁久山移水绝，故址遂湮。又刘劭《赵都赋》西有灵丘，《郡国志》以为灵山也。今城西北有照眉池，相传赵王宫人照眉处，已废为耕地。池西有高岭，或以为即古之灵山，赵武灵王所登云。
双冈在今县西北，当郡西废临?县西出之要道。一名卢家疃，又名卢家寨。唐建中二年，魏博帅田悦拒命，围邢州及临?，遣其将杨朝光栅邯郸西北，以断昭义救兵。昭义帅李抱真东下壶关，军于邯郸，破悦支军，进攻朝光栅。悦从临?驰救，河东帅马燧遣其将李自良等御之于双冈，悦不得前，遂破朝光栅，进攻临?，悦败走。
滏阳河县东三里。自河南临漳县流入境，又东入永年县界。元至元初，郭守敬言：磁州东北漳、滏二水合流处，引水由滏阳、邯郸、洺州、永年，下经鸡泽，合澧河，可灌田三千余顷。前朝成化十八年，磁州守张梦辅，令民于故渠随方浚治，以通舟楫，达于邯郸。今废。
沁河县西二十五里。源出紫山，流入府城西贾葛潭。一名渚沁水。《水经注》：牛首水出邯郸县西堵山，东流分为二水。汉景帝时，六国悖逆，命曲周侯郦寄攻赵，围邯郸。相捍七日，引牛首拘水灌城，城坏，王自杀。其水东入邯郸城，经温明殿南，又东径丛台南，又东历邯郸阜，又东流出城，合成一川。又东澄而为渚。沁水东南流，注拘涧水。又东入于白渠。今城南五里有渚河城，西半里许有沁河，即《水经注》所云牛首水。自堵山东流分为二水者，合流而为西河。
蔺家河县西南二十里。《志》云：以近相如故宅而名。又西十里有阎家河。秋夏之交，同归渚河。又岩嵛河，在城西北二十里，又十里为牛照河。此二水同归沁河，其下流俱入于滏河。○输鼋河，在县西北二十里，或云?河支流也。其水秋夏之交，散注田畴，或抵城下，与沁水同流。相传元至正间，有龙鼋斗于泽中，龙胜而鼋负，因名。
白渠在县西。旧自河南武安县流入境，牛首水及武始县之拘涧水，悉流合焉。又东经成安、肥乡县，而入漳水。今余流仅存，俗犹谓是水为拘水也。
邯郸宫《志》云：旧址在城西北一里许。《舆地要览》以为赵王如意所建。东汉初犹存。光武破王郎，居邯郸宫，昼卧温明殿。是也。又齐主高纬时，尝营邯郸宫。盖即赵宫故址更为营建云。
【丛台】在县城东。世传赵武灵王所筑。颜师古曰：以其连聚非一，故曰丛台。汉高后元年，赵丛台灾。更始二年，光武拔邯郸，置酒高会，与马武登丛台。是也。今有丛台驿，在县治西南。○洪波台，在县东南三十里洪波村。《赵都赋》：南有洪波浊河。《后汉志》注：邯郸有洪波台，赵简子与诸大夫饮酒酣而泣处也。又陵台，在县西北三十里，赵惠文王、孝成王悼襄王所葬处。亦曰三陵村。
清河县府东北二百里。东南至山东东昌府百三十里，南至大名府二百十里，西至顺德府二百四十里，北至冀州百三十里。汉信城县地，属清河郡。后周为武城县，清河郡治焉。隋初，郡废，改县曰清河县，为贝州治。自唐至宋，皆为州郡治。金移恩州治历亭县，而清河县仍属恩州。元属大名路。明初属大名府。
贝州城在县治东。汉置清河郡，治清阳。后汉桓帝改为甘陵国，移治甘陵县。晋复曰清河国。后周移武城县于汉信城县界，以郡治焉，兼置贝州。隋初郡废，改县曰清河，仍为州治。炀帝复曰清河郡。唐复曰贝州。天宝初亦曰清河郡。乾元初，复故。五代梁乾化三年，魏州帅杨师厚掠赵王?之境，使刘守奇分道自贝州入趣冀州。石晋天福三年，分天雄军之地置永清节度于贝州，兼领博、冀二州。九年，以契丹将入犯，贝州为水陆要冲，多聚刍粟，为大军数年之储。既而契丹逼贝州，叛将邵柯导之入城，悉为所有。周显德初，废永清军。宋仍曰贝州。《宋志》：端拱元年，清河县徙治永宁镇。淳化九年，又徙今治。庆历八年，平王则之乱，改曰恩州。金人移州治历亭县，即今山东恩县也。国初，又废恩州为县，而清河郡及贝州之名遂泯。甘陵故城，见山东夏津县。永宁镇，或曰在县东北。
甘陵城在县西北。周甘泉市地。秦置厝县，属巨鹿郡。汉属清河郡。后汉章帝子清河孝王庆初立为太子，被废。其子?是为安帝。王薨，葬于厝县之广丘，安帝因尊陵曰甘陵，县亦取名焉。清河国移治于此。桓帝建和二年，又改清河国曰甘陵国。晋又改甘陵县为清河县，仍为清河国治。后魏因之。北齐改为贝丘县。隋省入清阳县。
清阳城在县东。汉县，清河郡治此。景帝中元二年，封皇子乘为王国。武帝元鼎三年，徙代王义为清河王，都清阳，即此。后汉省。《括地志》：清阳故城在清河县西北八里。是也。又隋改故甘陵为清阳。今见山东夏津县，非汉之清阳也。
信成城县西北十二里。汉县，属清河郡。后汉省。应劭曰：甘陵西北五十里，有信成亭，故县也。《水经注》：后赵置水东县于此城，故亦曰水东城。又汉有信乡县，属清河郡。宣帝封清河刚王子豹为侯国。亦作新乡。元始中，有新乡侯上书，言莽宜居摄。佟，即豹孙也。孟康曰：顺帝更名安平。按《后汉志》，安平县故属涿，非清河之境。应劭曰：甘陵西北十七里，有信乡故县。是也。又《风俗记》：东武城西北三十里有复阳亭，故县也，属清河郡。枣强县有故复阳城。
末?否城县东北五十里。晋建兴初，幽州都督王浚使辽西鲜卑段疾、六眷等，与石勒相持。末?否，六眷之从弟也，尝筑城于此，因名。清河城，在县东南。《风俗志》：甘陵郡东南十七里，有清河故城。汉高六年，封功臣王吸为侯邑，世谓之鹊城也。《水经注》甘陵故城直东二十里有艾亭城，疑即清河城。后蛮居之，故世称蛮城。
清河旧在县西。《水经注》：淇水自馆陶清渊，又东北过广宗县，为清河。又东北入?县界，与张甲故渎合。《战国策》苏秦说赵曰：赵东有清河。张仪说赵曰：秦告齐使兴师渡清河，军于邯郸之东。是也。汉因之置清河郡。今堙。?县，见景州。○张甲河，在县境。《汉志》信成县有张甲河，首受屯氏别河，流经广宗县界，又东北入冀州界，至?，入漳水。别河，谓屯氏别出之河也。亦自馆陶流入境。今皆堙废。《水经》：淇水自馆陶清渊东北，过广宗县东，为清河。清河又东过修县，与大河张甲故渎合，又东过东光、南皮等县，齐之北界也。
永济渠县西北十里，引清漳水入此。旧名瓠子渠。隋炀帝征辽，改曰永济渠。俗名御河，即卫水也。元人开合运河，卫河渐徙而南，经武城恩县之西，去县境遂远。○涉水渠，在县东。《志》云：渠自莲花池达永济渠。先是卫河数决，故凿此渠，广丈余，长四十里。遇泛溢为灾，赖此泄之。今涸。
直渠在县西。汉时大河所经也。《沟洫志》：地节中，郭昌使行河，河曲三所。水流之势，皆邪直贝丘，恐水势盛，堤防不能禁，乃各更穿渠，直东经东郡界中，不令北曲。渠通，百姓安之。建始初，清河都尉冯逡言：郭昌穿渠后三岁，河水更从第二故曲间北可六里，复南合。今其曲势复邪直，贝丘百姓寒心，宜复穿渠东行。不听。今皆堙废。又二渠，亦在县境。《汉书音义》：二渠一出贝州西南南折，一则漯川也。禹厮二渠以引其河，即此。今涸。漯川，见山东莘县。
鸣犊口在县东南。旧为大河所经。《汉书》：元帝永光五年，河决清河灵鸣犊口，而屯氏河绝。成帝建始初，清河都尉冯逡言：郡承河下流，无大害者，以屯氏河通，两川分流也。今屯氏河塞，灵鸣犊口又益不利，独一川兼受数河之任，虽高增堤防，终不能泄。屯氏河不流行七十余年，新绝未久，其处易浚。又所居高于以分流杀水势，道里便宜。不听。后二岁，河果决于馆陶及东郡金堤。灵，灵县，见山东博平县。屯氏河，亦详见馆陶县。
鲧堤县西三十里。自顺德府广宗县逶迤入境，相传鲧治水时所筑。又曲堤，在县东北。齐时，群盗多萃于此，郡守宋世良下车颁行八条之制，盗奔他境。盖地近河?需，故群盗得以依阻。
新栅在县西。晋太元中，燕人齐涉据新栅，降慕容垂。垂以涉为魏郡太守。既而附于泰山叛帅张愿，垂欲击之。慕容隆曰：新栅坚固，攻之未易拔。愿破，则涉不能自存矣。乃击愿，破之，新栅亦下。
宁化镇在县西南。《宋志》：政和七年，臣僚言：恩州宁化镇，大河之侧，地势低下，正当湾流冲激之处。岁久堤岸怯薄，沁水透堤甚多。近镇居民，例皆移避。夏秋霖潦，堤防一失，恐妨阻大名、河间诸州往来边路，乞付有司贴筑固护。从之。
甘陵在故厝县。应劭曰：安帝以孝德皇后葬于厝，尊曰甘陵。是也。宋白曰：汉安帝父清河孝王陵，在清河县东南三十里，《城冢记》仍谓之英陵。帝母左氏葬于县东北角，名曰甘陵。